b'\n_START_ARTICLE_\nOi!\n_START_PARAGRAPH_\nOi! er en subgenre indenfor punkrocken, der var et fors\xc3\xb8g p\xc3\xa5 at tilpasse punken til en arbejderklassegruppe. Genren stammer fra Storbritannien, og havde sit udspring i 1977, hvor tidlige punkbands som Clash og Ramones blev blandet med tidlig britisk rock som Rolling Stones og The Who, fodboldsange og glamrockbands som Slade og Sweet._NEWLINE_Musikken skulle fremme f\xc3\xa6llesskab mellem punkere, skinheads og andre grupper fra arbejderklassens ungdom. Oprindeligt hed genren street punk eller reality punk, men i starten af 1980\'erne fandt en musikjournalist (Garry Bushell) p\xc3\xa5 Oi! som det f\xc3\xa6ngende navn p\xc3\xa5 genren \xe2\x80\x93 navnet er sikkert udsprunget af Cockney Rejects\' hit Oi! Oi! Oi!._NEWLINE_De tidlige Oi!-bands inkluderede Cock Sparrer, Cockney Rejects og Sham 69, om end nogle af disse bands var p\xc3\xa5 banen l\xc3\xa6nge f\xc3\xb8r Oi! blev brugt som betegnelse for deres musikgenre. De blev fulgt af bands som The Business, The Last Resort, The Burial, Combat 84 og Anti-Heros._NEWLINE_Fordi mange skinheads blev rekrutteret af racistiske organisationer som National Front blev Oi!-genren af mange afskrevet som racistisk, selvom ingen af de oprindelige Oi!-musikere kunne betegenes som yderligg\xc3\xa5ende racistiske og flere af dem var tilknyttet venstrefl\xc3\xb8jen og antiracistiske kampagner. Dog var der undtagelser, s\xc3\xa5som Skrewdriver, der var de ledende indenfor en lille nynazistisk rockscene. Deres lydbillede var klart Oi!, men de fors\xc3\xb8gte at distancere sig selv fra punkmilj\xc3\xb8et ved at kalde genren for "R.A.C." ("Rock against Communism"); en reaktion p\xc3\xa5 den udbredte "Rock Against Racism"-kampagne. Mange af de tidlige medlemmer af Skrewdriver har i \xc3\xb8vrigt udtalt, at de ikke vil associeres med hvad bandet udviklede sig til, efter de selv stoppede._NEWLINE_Oi! blev f\xc3\xb8rst associeret med racisme og yderligg\xc3\xa5ende h\xc3\xb8jrefl\xc3\xb8j i 1981 ved opt\xc3\xb8jer i Southall, London, hvor en koncert blev efterfulgt af opt\xc3\xb8jer, hvor det prim\xc3\xa6rt hvide publikum og den lokale asiatiske befolkning toppedes. Det er dog v\xc3\xa6rd at n\xc3\xa6vne, at mange Oi!-bands \xc3\xb8jeblikkelig herefter ford\xc3\xb8mte racisme i alle sine former og n\xc3\xa6gtede at have nogen forbindelse til fascisme._NEWLINE_Oi!\'s udbredelse mindskedes efter disse opt\xc3\xb8jer og andre uheldige episoder, men Oi!-scener blev formet i resten af kontinental-europa, Japan og USA. I USA blev Oi!-f\xc3\xa6nomenet en v\xc3\xa6sentlig del af hardcore punk-genren fra 1980\'erne. Selvom musikstilen var n\xc3\xa6rt besl\xc3\xa6gtet med Oi! blev hardcore punk et middelklassef\xc3\xa6nomen i USA. Midt-1990\'erne f\xc3\xb8rte til en fornyet interesse i Oi!-musikken, nye bands opstod og de \xc3\xa6ldre bands begyndte at f\xc3\xa5 bredere anerkendelse. Dette f\xc3\xb8rte ogs\xc3\xa5 til en fornyet indsats for yderligere at distancere Oi! fra racisme._NEWLINE_Mere nutidige Oi!-bands inkluderer The Templars, Midtown Bootboys, Hanover Saints og Bone Crusher.'